Folketinget tildelte i sommer to millioner kroner til firmaet RFRSH uden at få at vide, at uddannelsesminister Tommy Ahlers (V) ejede anparter i selskabet, og selv om embedsværket havde betænkeligheder ved det.

Det skriver Jyllands Posten.

Over for avisen siger S, SF og Enhedslisten, at de ikke ville have stemt støtten i gennem, hvis de havde kendt sagens fulde omfang.

- Det er en alvorlig sag, når der rejses mistanke om, at der bliver udbetalt penge til en virksomhed, som en minister er medejer af. Det er en information, som Finansudvalget burde have haft, siger Socialdemokratiet finansordfører, Benny Engelbrecht, til DR Nyheder.

- Derfor beder vi omgående erhvervsminister Rasmus Jarlov om at sende en hasteredegørelse til Finansudvalget, så vi kan komme til bunds i den her sag og finde ud af, om der er sket noget, som ikke er legalt, siger han.

Ministerium kendte godt til ejerskab

Firmaet RFRSH arrangerer blandt andet esport-turneringer og står bag det succesfulde Astralis-hold. I 2017 fik selskabet et afslag på støtte fra de offentlige kasser.

Bagefter skrev firmaet direkte til den daværende konservative erhvervsminister, Brian Mikkelsen (K), og året efter fik firmaet tildelt to millioner kroner. Trods advarsler fra embedsværket.

- Men hvis han er ejer og kan få en vinding, så kan vi ikke støtte projektet, lød det fra en kontorchef i en intern mail ifølge Jyllandsposten.

Benny Engelbrecht finder det særligt kritisabelt, at embedsværket advarede mod problemet - uden at dette blev kommunikeret videre til Finansudvalget.

Hvorfor skulle I ikke selv som Finansudvalg have gået mere til bunds i, hvem det er, I udbetaler penge til?

- Der er intet af det, der fremgik af aktstykket dengang, hvor man kunne regne ud, at der var et ejerskabsforhold af denne type, siger ordføreren, der siger, at det heller ikke fremgik af Tommy Ahlers' oplysninger.

Derudover bør man, mener Benny Engelbrecht, overveje om det er tilladeligt, at der bliver sendt penge til virksomheder, som ministre har ejerskab i. Det er det på nuværende tidspunkt, siger eksperter, som Jyllands Posten har talt med.

Oplysninger kom for sent

Senest en måned efter sin tiltrædelse skal en minister oplyse sine økonomiske interesser. Oplysningerne fra Tommy Ahlers kom dog tre uger for sent, og derfor kendte Folketinget ikke til hans rolle i selskabet, beretter Jyllands Posten.

Ifølge avisen solgte Tommy Ahlers sine anparter samme dag, som Finansudvalget blev bedt om at bevilge pengene.

Brian Mikkelsen siger til Jyllandsposten, at han »ingen viden« havde om Tommy Ahlers’ anparter, på trods af at han som minister modtog mails, der beskrev Ahlers' rolle.

Ifølge Tommy Ahlers' særlige rådgiver var den tidligere iværksætter "bekendt med" dialogen mellem ministeriet og firmaet om ny støtte, da han blev minister.